ད་རེབ་དཔེ་སྐྲུན་ཁང་གིས་སློབ་འབྲིང་སློབ་མར་དམིགས་གཏད་པའི་ཀློག་དེབ་ཅིག་རྩོམ་སྒྲིག་བྱེད་རྒྱུའི་སྐུལ་མ་བཏང་བ་ལྟརགཞོན་ནུའི་རབ་བྱེདཅེས་པའི་དེབ་ཆུང་འདི་འགྲུབ་པར་བྱས།དེ་ལ་འདི་ལྟར་དུ་སེམས།དེང་སང་སློབ་འབྲིང་སློབ་མའི་སློབ་སྦྱོང་གི་འགན་ཁུར་དང་གནོན་ཤུགས་ནི་གོང་སྨོས་ལྟར་ཕྱི་ནང་གང་ཆ་ནས་ཧ་ལས་པའི་ཚོད་དུ་འདུག་ན།འདི་འདྲའི་ཀློག་དེབ་ཅིག་བསྒྲིགས་ཤིང་སྤེལ་བས་ཁོ་ཚོའི་གནོན་ཤུགས་དང་འགན་འཁུར་ཇེ་ལྕིར་མི་འགྲོ་བའི་རེ་བ་དང་གཅིགཡང་སློབ་གསེང་སྐབས་སམ་ཁོམ་སྐབས་རེ་ཡོད་དུས་ཀློག་བདེ་འཁྱེར་བདེའི་དེབ་ཆུང་འདི་བཀླག་རྒྱུ་བྱུང་ན་ཤེས་བྱ་དང་བསམ་གཞིགས་ཀྱི་ལམ་བུ་ཇེ་མང་ཇེ་ཡངས་སུ་འགྲོ་བར་ཕན་འདྲོང་རེ་ཨེ་ཆེ་སྙམ་པ་དང་གཉིས།ཡང་དེང་སང་རྩོམ་རིག་སྒྱུ་རྩལ་གྱི་ཕྱོགས་ནས་ཀློག་དེབ་མང་པོ་ཡོད་པས་འདི་རུ་མ་བཀོད་པ་དང་།དེ་མིན་གཞན་རྒྱུན་ཤེས་དང་།རིན་ཐང་འདོར་ལེན།སྲོལ་རྒྱུན་རིག་གནས།མི་གཞི་བཞེངས་སྐྲུན་སོགས་ཀྱི་སྐོར་མང་དུ་བདམས་ཤིང་བཀོད་པའང་སོ་སོར་ཚུགས་ཐུབ་ཀྱི་བསམ་གཞིགས་གཏོང་སྟངས་ཤིག་ཆགས་པར་ཕྱོགས་དང་ཟུར་རེ་རེ་ནས་བློ་འབྱེད་ཀྱི་ཕན་པ་རེ་ཨེ་འབྱུང་ལ་དམིགས་པ་དང་གསུམ།དེ་ནས་སྒྲིག་པ་པོའི་མཐོང་ཐོས་རྟོགས་པའི་ཚད་ནི་ཧ་ཅང་ཞན་པའི་དབང་གིས་མ་འདངས་མི་ལེགས་པའི་ཆ་ནི་མང་དུ་ཡོད་སྲིད་པས།ཀུན་གྱིས་ཁ་གསབ་དག་བཅོས་རྣལ་སྨིན་མཛད་རྒྱུ་བྱུང་ན་རང་ཉིད་ལའང་བློ་འབྱེད་ཀྱི་ནུས་པ་ཆེན་པོ་འཐོབ་པར་རེ་བ་དང་བཞི་ཡིས་ཀུན་ནས་བསླངས་ཏེ་ཀློག་དེབ་འདི་སྒྲིག་པའི་ལས་སུ་ཞུགས་པའོ།།